b'\n_START_ARTICLE_\nElisa Leonida Zamfirescu\n_START_SECTION_\nFamilia\n_START_PARAGRAPH_\nElisa Leonida s-a n\xc4\x83scut la Gala\xc8\x9bi, pe 10 noiembrie 1887, \xc3\xaentr-o familie cu 11 copii, fiica intelectualilor Anastase Leonida \xc8\x99i Matilda (n\xc4\x83scut\xc4\x83 Gill). To\xc8\x9bi fra\xc8\x9bii ei s-au realizat \xc3\xaentr-o carier\xc4\x83 intelectual\xc4\x83. Dintre ace\xc8\x99tia, cei mai cunoscu\xc8\x9bi au fost: Gheorghe Leonida (sculptor), colaborator \xc3\xaen colectivul sculptorului Paul Landovski din Paris, care a realizat celebra statuie Cristos M\xc3\xa2ntuitorul, plasat\xc4\x83 pe muntele Corcovado, din Rio de Janeiro, (se presupune ca Gh. Leonida a modelat capul statuii), dar \xc8\x99i al unor opere care se g\xc4\x83sesc ast\xc4\x83zi la Muzeul de Art\xc4\x83 din Bucure\xc8\x99ti \xc8\x99i la Castelul Bran; Adela, medic oftalmolog, care a fost directoarea spitalului \xe2\x80\x9eVatra Luminoas\xc4\x83\xe2\x80\x9c; Dimitrie Leonida, inginer energetician, creator al Muzeului Tehnic care \xc3\xaei poart\xc4\x83 numele.\n_START_SECTION_\nStudii\n_START_PARAGRAPH_\nA studiat \xc8\x99coala primar\xc4\x83 la Gala\xc8\x9bi \xc8\x99i liceul la \xc8\x98coala Central\xc4\x83 de Fete din Bucure\xc8\x99ti, ob\xc8\x9bin\xc3\xa2nd bacalaureatul la sec\xc8\x9bia real\xc4\x83 a Liceului \xe2\x80\x9eMihai Viteazul\xe2\x80\x9d._NEWLINE_Dup\xc4\x83 terminarea liceului, s-a \xc3\xaenscris la \xc8\x98coala de Poduri \xc8\x99i \xc8\x98osele din Bucure\xc8\x99ti (Politehnica de ast\xc4\x83zi), dar a fost respins\xc4\x83 din cauza prejudec\xc4\x83\xc8\x9bilor vremii, care refuzau dreptul femeilor de a urma o astfel de facultate. Aceste prejudec\xc4\x83\xc8\x9bi nu au \xc3\xaempiedicat-o s\xc4\x83 urmeze o facultate de inginerie. Astfel, \xc3\xaen anul 1909, pleac\xc4\x83 la Berlin \xc8\x99i se \xc3\xaenscrie la Academia Regal\xc4\x83 Tehnic\xc4\x83 din Berlin, devenind prima femeie student\xc4\x83 a acestei universit\xc4\x83\xc8\x9bi._NEWLINE_Dar \xc8\x99i acolo a fost acceptat\xc4\x83 cu greu, din cauza acelora\xc8\x99i prejudec\xc4\x83\xc8\x9bi. Rectorul s-a sim\xc8\x9bit obligat s\xc4\x83-i atrag\xc4\x83 ferm aten\xc8\x9bia c\xc4\x83 \xe2\x80\x9enu cumva s\xc4\x83 dea prilej de nemul\xc8\x9bumire, ea fiind un caz aparte\xe2\x80\x9d. La cererea ei de \xc3\xaenscriere, decanul Hoffman s-a l\xc4\x83sat convins cu greu, invoc\xc3\xa2nd ca argument chemarea esen\xc8\x9bial\xc4\x83 a femeii, cei trei K - Kinder, K\xc3\xbcche, Kirche (copiii, biserica, buc\xc4\x83t\xc4\x83ria). Acela\xc8\x99i decan, dar \xc8\x99i al\xc8\x9bi profesori, \xc3\xaen timpul studiilor \xc8\x99i \xc3\xaen laboratoare, o ocoleau, ignor\xc3\xa2ndu-i prezen\xc8\x9ba. Cu r\xc4\x83bdare, cu d\xc3\xa2rzenie \xc8\x99i cu silin\xc8\x9b\xc4\x83, a transformat prejudec\xc4\x83\xc8\x9bile, ostilitatea \xc8\x99i privirile batjocoritoare \xc3\xaen admira\xc8\x9bia generala \xc8\x99i chiar a decanului Hoffman, care, \xc3\xaenm\xc3\xa2n\xc3\xa2ndu-i diploma, a declarat, printre altele: \xe2\x80\x9eDie Fleissigste der Fleissigsten\xe2\x80\x9d (cea mai silitoare dintre silitori)._NEWLINE_Presa vremii (ziarul Minerva \xc8\x99i alte ziare ale acelor vremi) au consemnat evenimentul: \xe2\x80\x9eElisa Leonida, prima femeie inginer din \xc8\x9bara noastr\xc4\x83 \xc8\x99i din Germania\xe2\x80\x9d, \xe2\x80\x9eO compatrioat\xc4\x83 a noastr\xc4\x83, domni\xc8\x99oara Elisa Leonida, \xc3\xaen loc s\xc4\x83 studieze Literele sau Medicina, sau, mai r\xc4\x83u, Dreptul, a studiat ingineria la Berlin\xe2\x80\x9d, \xe2\x80\x9e\xc3\x8en inginerie viitorul femeilor e mare, d-ra Leonida a trecut cu deosebit succes examenul final, ob\xc8\x9bin\xc3\xa2nd diploma de inginer\xe2\x80\x9d. \xc3\x8en 1912 a absolvit cu calificativul \xe2\x80\x9cbine\xe2\x80\x9d, spre admira\xc8\x9bia decanului, \xc8\x99i a devenit oficial prima femeie inginer din lume, cu specializarea chimie.\n_START_SECTION_\n\xc3\x8enceputurile activit\xc4\x83\xc8\x9bii inginere\xc8\x99ti\n_START_PARAGRAPH_\nDe\xc8\x99i i s-a oferit un post de inginer la firma BASF din Germania, Elisa s-a \xc3\xaentors \xc3\xaen \xc8\x9bar\xc4\x83, a\xc8\x99a cum f\xc4\x83ceau cei mai mul\xc8\x9bi dintre tinerii rom\xc3\xa2ni care studiau \xc3\xaen str\xc4\x83in\xc4\x83tate. A reu\xc8\x99it, cu greu, s\xc4\x83 ob\xc8\x9bin\xc4\x83 un post de inginer la laboratorul Institutului Geologic din Bucure\xc8\x99ti._NEWLINE_Dup\xc4\x83 pu\xc8\x9bin timp, a \xc3\xaenceput Primul R\xc4\x83zboi Mondial. Cu riscul vie\xc8\x9bii, merge pe front, unde desf\xc4\x83\xc8\x99oar\xc4\x83 o intens\xc4\x83 activitate \xc3\xaen cadrul organiza\xc8\x9biei \xe2\x80\x9eCrucea Ro\xc8\x99ie\xe2\x80\x9c, ajut\xc3\xa2nd la diminuarea suferin\xc8\x9belor solda\xc8\x9bilor r\xc4\x83ni\xc8\x9bi. I s-a \xc3\xaencredin\xc8\x9bat chiar conducerea unor spitale de campanie \xc3\xaen apropiere de M\xc4\x83r\xc4\x83\xc8\x99e\xc8\x99ti. Pentru activitatea sanitar\xc4\x83, a fost decorat\xc4\x83 cu ordine \xc8\x99i medalii rom\xc3\xa2ne\xc8\x99ti \xc8\x99i str\xc4\x83ine._NEWLINE_Tot pe front l-a \xc3\xaent\xc3\xa2lnit pe viitorul s\xc4\x83u so\xc8\x9b, fratele scriitorului Duiliu Zamfirescu, inginerul Constantin Zamfirescu, cu care s-a c\xc4\x83s\xc4\x83torit, pe front, la Ghidigeni, \xc3\xaen 1918. La nunt\xc4\x83 a participat \xc8\x99i Regina Maria. A devenit mama a dou\xc4\x83 fete, care ulterior au devenit una profesoar\xc4\x83 \xc8\x99i alta inginer\xc4\x83._NEWLINE_Dup\xc4\x83 r\xc4\x83zboi, \xc8\x99i-a reluat activitatea la Institutul Geologic, unde a condus un laborator de analize, \xc3\xaen care a elaborat metode originale, ra\xc8\x9bionaliz\xc4\x83ri, a introdus tehnici noi \xc8\x99i a efectuat studii importante, toate av\xc3\xa2nd ca scop cunoa\xc8\x99terea bog\xc4\x83\xc8\x9biilor subsolului \xc8\x9b\xc4\x83rii noastre.\n_START_SECTION_\nAportul tehnic \xc8\x99i \xc8\x99tiin\xc8\x9bific original\n_START_PARAGRAPH_\nA adus o contribu\xc8\x9bie deosebit\xc4\x83 la progresul economiei na\xc8\x9bionale \xc8\x99i la afirmarea \xc8\x99tiin\xc8\x9bei rom\xc3\xa2ne\xc8\x99ti, prin lucr\xc4\x83rile sale originale, sus\xc8\x9binute la congrese, simpozioane \xc8\x99i publicate._NEWLINE_Aici s-a preocupat de analiza apei potabile, a diverselor minerale, petrol, gaze, c\xc4\x83rbuni, bituminide solide, roci de construc\xc8\x9bie \xc8\x99i de prepararea minereurilor, semn\xc3\xa2nd 85 000 buletine de analize, ale c\xc4\x83ror rezultate au fost publicate \xc3\xaen seria \xe2\x80\x9eStudii economice\xe2\x80\x9d, editat\xc4\x83 de Institutul Geologic._NEWLINE_A participat la importante studii de teren, privind \xc3\xaen special identificarea \xc8\x99i analiza unor noi resurse de c\xc4\x83rbune, de \xc8\x99isturi bituminoase, de gaze naturale, crom, bauxit\xc4\x83 sau cupru, c\xc4\x83rora le-a consacrat \xc8\x99i monografii: Contribu\xc8\x9biuni la studiul bauxitelor din Rom\xc3\xa2nia; Studiul chimic al cromitelor din Mun\xc8\x9bii Or\xc8\x99ovei; Studiul extragerii potasiului din glauconite; Studiul determin\xc4\x83rii germaniului \xc3\xaen c\xc4\x83rbuni \xc8\x99i minereuri; studiul p\xc4\x83m\xc3\xa2nturilor decolorante din R.P.R.; Valorificarea gazelor din craking; Aditivi pentru uleiurile minerale pe baza de r\xc4\x83\xc8\x99ini acrilice; Studiul compozi\xc8\x9biei chimice a \xc8\x9bi\xc8\x9beiului \xc3\xaen R.P.R.._NEWLINE_Contribu\xc8\x9bia sa la cercetarea bog\xc4\x83\xc8\x9biilor minerale ale Rom\xc3\xa2niei \xc3\xaei asigur\xc4\x83 un loc de cinste \xc3\xaen galeria marilor figuri ale \xc8\x99tiin\xc8\x9bei na\xc8\x9bionale, europene \xc8\x99i mondiale.\n_START_SECTION_\nActivitatea pedagogic\xc4\x83\n_START_PARAGRAPH_\n\xc3\x8en paralel,  a activat \xc8\x99i ca profesoar\xc4\x83 de fizic\xc4\x83 \xc8\x99i chimie la \xc8\x98coala de fete \xe2\x80\x9ePitar Mo\xc8\x99\xe2\x80\x9d \xc8\x99i la \xc8\x98coala de electricieni \xc8\x99i mecanici din Bucure\xc8\x99ti, condus\xc4\x83 de fratele ei Dimitrie._NEWLINE_Mul\xc8\x9bi dintre speciali\xc8\x99tii care aveau nevoie de rezultatele analizelor, de o \xc3\xaendrumare sau de un sfat profesional, o g\xc4\x83seau de diminea\xc8\x9ba p\xc3\xa2n\xc4\x83 seara la orele 20-21, \xc3\xaen laborator, \xc3\xaemp\xc4\x83rt\xc4\x83\xc8\x99ind din bogata sa experien\xc8\x9b\xc4\x83 \xc3\xaen domeniul compozi\xc8\x9biei chimice a substan\xc8\x9belor minerale, indic\xc3\xa2nd cele mai adecvate metode de analiz\xc4\x83 \xc8\x99i moduri de valorificare a rezultatelor. Dar printre multiplele sale preocup\xc4\x83ri, a dat o deosebita aten\xc8\x9bie form\xc4\x83rii personalului, ocup\xc3\xa2ndu-se at\xc3\xa2t de tineri chimi\xc8\x99ti, dar \xc8\x99i de laboran\xc8\x9bi \xc8\x99i muncitori, contribuind la ridicarea nivelului lor \xc8\x99tiin\xc8\x9bific \xc8\x99i profesional prin cursuri \xc8\x99i \xc3\xaendrum\xc4\x83ri zilnice._NEWLINE_Ca o tr\xc4\x83s\xc4\x83tur\xc4\x83 a caracterului s\xc4\x83u nobil, este de remarcat faptul c\xc4\x83, de\xc8\x99i avea dreptul de a cumula pensia cu salariul de la v\xc3\xa2rsta de 52 de ani, renun\xc8\x9b\xc4\x83 la pensie, opt\xc3\xa2nd numai pentru salariu, aduc\xc3\xa2nd statului o economie de aproximativ 300.000 lei (valoare estimat\xc4\x83 \xc3\xaen 1963)._NEWLINE_A profesat p\xc3\xa2n\xc4\x83 la 1 mai 1963, c\xc3\xa2nd a ie\xc8\x99it la pensie, la v\xc3\xa2rsta de 75 de ani.\n_START_SECTION_\nActivitatea diplomatic\xc4\x83\n_START_PARAGRAPH_\nA fost prima femeie membr\xc4\x83 AGIR \xc8\x99i membr\xc4\x83 a Asocia\xc8\x9biei Interna\xc8\x9bionale a Femeilor Universitare, \xc3\xaen cadrul c\xc4\x83reia a adus o contribu\xc8\x9bie esen\xc8\x9bial\xc4\x83 privind cunoa\xc8\x99terea activit\xc4\x83\xc8\x9bii femeilor din \xc8\x9bara noastr\xc4\x83._NEWLINE_\xc3\x8en calitate de pre\xc8\x99edinte al Comitetului de lupt\xc4\x83 pentru pace din Institutul Geologic, a luat atitudine fa\xc8\x9b\xc4\x83 de \xc3\xaenarmarea atomic\xc4\x83, adres\xc3\xa2nd un protest competent \xc8\x99i justificat comisiei de dezarmare de la Lancaster House din Londra, insist\xc3\xa2nd asupra pericolului armei atomice. Aceasta interven\xc8\x9bie a fost comunicat\xc4\x83 oficial la ONU._NEWLINE_\xc3\x8en timpul vie\xc8\x9bii, nu de pu\xc8\x9bine ori activitatea sa a fost adus\xc4\x83 la cuno\xc8\x99tin\xc8\x9ba publicului larg prin mijloacele de pres\xc4\x83, at\xc3\xa2t din \xc8\x9bar\xc4\x83 c\xc3\xa2t \xc8\x99i din str\xc4\x83in\xc4\x83tate. \xc3\x8en ziarul Rom\xc3\xa2nul American, nr.14/8 martie 1960, a ap\xc4\x83rut un articol care se referea, printre altele, \xc8\x99i la exemplara sa via\xc8\x9b\xc4\x83 de familie.\n_START_SECTION_\nDecesul\n_START_PARAGRAPH_\nA \xc3\xaencetat din via\xc8\x9b\xc4\x83 la 25 noiembrie 1973, la v\xc3\xa2rsta de 86 de ani._NEWLINE_De la trecerea ei \xc3\xaen ve\xc8\x99nicie, \xc3\xaen fiecare an, presa \xc8\x99i Televiziunea Rom\xc3\xa2n\xc4\x83 au reamintit despre ea.\n_START_SECTION_\nIn memoriam\n_START_PARAGRAPH_\nLa ini\xc8\x9biativa Confedera\xc8\x9biei Na\xc8\x9bionale a Femeilor din Rom\xc3\xa2nia, \xc3\xaen 1997, a fost instituit \xe2\x80\x9ePremiul Elisa Leonida-Zamfirescu\xe2\x80\x9c care se acord\xc4\x83 pentru merite \xc3\xaen domeniul \xc8\x99tiin\xc8\x9bei \xc8\x99i tehnicii unor personalit\xc4\x83\xc8\x9bi feminine._NEWLINE_La Muzeul Tehnic din Bucure\xc8\x99ti \xc8\x99i la Muzeul Na\xc8\x9bional Geologic, sunt panouri din care vizitatorii pot afla biografia \xc8\x99i realiz\xc4\x83rile primei femei inginer._NEWLINE_Din 1993 strada din Bucure\xc8\x99ti pe care a locuit \xc3\xaei poart\xc4\x83 numele. O strad\xc4\x83 cu numele Elisei Leonida Zamfirescu exist\xc4\x83 \xc8\x99i la Gala\xc8\x9bi (\xc3\xaen apropierea Drumului de Centur\xc4\x83).'